Yhdysvaltain passi, jota maan kansalaiset voivat hakea
**Yhdysvaltain kansalaisuus** on laillinen suhde yksityisen henkilön ja Yhdysvaltain kanssa.

Kansalaisuuden saaminen syntymän tai ilmoituksen perusteella
------------------------------------------------------------

Yhdysvalloissa sovelletaan lähtökohtaisesti ius soli -periaatetta, jonka perusteella sellaiset henkilöt, jotka syntyvät Yhdysvaltojen maaperällä, saavat automaattisesti maan kansalaisuuden. Tämän turvaa Yhdysvaltain perustuslain 14. lisäys.

Amerikan Samoalla syntyneet henkilöt eivät automaattisesti ole Yhdysvaltojen kansalaisia. Syntyperäisillä amerikansamoalaisilla on kuitenkin lupa matkustaa ja työskennellä muualla Yhdysvalloissa sekä mahdollisuus saada kansalaisuus nopeammin.

Syntymän perusteella Yhdysvaltojen kansalaisuuden voi saada myös siten, että vähintään toinen vanhempi on jo entuudestaan kansalainen. Asiaan vaikuttaa kuitenkin se, onko lapsi syntynyt avioliitossa ja avioliiton ulkopuolella.

Kansalaisuuden saaminen hakemuksella
------------------------------------

Hakemuksen perusteella kansalaisuus voidaan myöntää vähintään 18-vuotiaille henkilöille, jotka ovat oleskelleet Yhdysvalloissa laillisesti pysyvällä oleskeluluvalla (Green Card) vähintään viisi vuotta. Mikäli kansalaisuutta hakeva henkilö on naimisissa Yhdysvaltain kansalaisen kanssa, odotusaika lyhenee kolmeen vuoteen. Hakijoiden tulee lisäksi olla käytökseltään nuhteettomia ja osoittaa jakavansa Yhdysvaltain perustuslain mukaiset arvot.

Hakijan tulee osoittaa hyvä suullinen ja kirjallinen englannin kielen taito. Hakuprosessin yhteydessä toteutettavassa haastattelussa hakija käy läpi myös yhteiskuntaopin perustestin. Hakijalta kysytään kymmenen yhdysvaltalaiseen yhteiskuntaan ja historiaan liittyvää kysymystä, joista hakijan on vastattava oikein vähintään kuuteen. Molemmista testeistä on mahdollista poiketa etukäteen hankitulla lääkärin todistuksella.

Yhdysvaltain asevoimissa palvelleet voivat hakea kansalaisuutta vähintään vuoden mittaisen kunniakkaasti suoritetun palveluksen jälkeen, mikäli he ovat vähintään 18-vuotiaita ja oleskelleet laillisesti Yhdysvalloissa kansalaisuuden hakuprosessin ajan. Lisäksi hakijoiden tulee todistaa englannin kielen taito ja tuntea Yhdysvaltain historiaa.

Kun hakemus on hyväksytty, hakija voi antaa kansalaisuuden valansa, jonka jälkeen hänestä tulee Yhdysvaltain kansalainen. Kansalaisuuden hakijan vala on seuraava:

> »I hereby declare, on oath, that I absolutely and entirely renounce and abjure all allegiance and fidelity to any foreign prince, potentate, state, or sovereignty, of whom or which I have heretofore been a subject or citizen; that I will support and defend the Constitution and laws of the United States of America against all enemies, foreign and domestic; that I will bear true faith and allegiance to the same; that I will bear arms on behalf of the United States when required by the law; that I will perform noncombatant service in the Armed Forces of the United States when required by the law; that I will perform work of national importance under civilian direction when required by the law; and that I take this obligation freely, without any mental reservation or purpose of evasion; so help me God.» 
> 
>

Kaksoiskansalaisuus ja kunniakansalaisuus
-----------------------------------------

Yhdysvallat hyväksyy kaksoiskansalaisuuden.

Yhdysvaltain laki ei estä kaksoiskansalaista toimimasta kongressiedustajana tai tuomarina. Kongressiedustajien mahdollisista kaksoiskansalaisuuksista ei kuitenkaan pidetä virallisesti kirjaa, eikä sitä ole pakko ilmoittaa. Maan laki kuitenkin edellyttää, että maan kansalaiset poistuvat maasta ja saapuvat maahan Yhdysvaltain passeilla.

Yhdysvalloissa on käytössä myös kunniakansalaisuus, joka voidaan myöntää ansioituneelle ulkomaalaiselle. Kunniakansalaisilla ei kuitenkaan ole mitään Yhdysvaltain kansalaisuuteen liittyviä oikeiksia tai velvollisuuksia, vaan kyseessä on symbolinen ele. Kunniakansalaisuuden on saanut ainoastaan kahdeksan henkilöä.

Lähteet
-------

1. ↑  Citizenship Clause: Historical Background  2022. Library of Congress. Viitattu 29.4.2022. (englanniksi) [vanhentunut linkki]
2. ↑  American Samoa culture plays role in US citizenship ruling *AP NEWS*.  16.6.2021. Viitattu 29.4.2022. (englanniksi)
3. ↑  Why some American Samoans don't want U.S. citizenship *NBC News*. Viitattu 29.4.2022. (englanniksi)
4. ↑  Acquisition of U.S. Citizenship by a Child Born Abroad *travel.state.gov*. Viitattu 29.4.2022. (englanniksi)
5. 1 2  How to Apply for U.S. Citizenship  2022. USAGov. Viitattu 29.4.2022. (englanniksi)
6. 1 2  Naturalization Fact Sheet  25.6.2019. uscis.gov. Viitattu 29.4.2022. (englanniksi)
7. ↑  Preparing For The Oath: U.S. History And Civics For Citizenship *americanhistory.si.edu*. Viitattu 29.4.2022. (englanniksi)
8. ↑  How to Become a U.S. Citizen *Boundless*.  2022. Viitattu 29.4.2022. (englanniksi)
9. ↑  10 Steps to Naturalization (pdf)  2022. uscis.gov. Viitattu 29.4.2022. (englanniksi)
10. ↑  Naturalization Through Military Service  25.4.2022. uscis.gov. Viitattu 29.4.2022. (englanniksi)
11. ↑  Naturalization Oath of Allegiance to the United States of America  5.7.2020. uscis.gov. Viitattu 29.4.2022. (englanniksi)
12. ↑  When dual citizenship becomes conflict of interest *The Hill*.  30.4.2015. Viitattu 19.5.2022. (englanniksi)
13. ↑  No, members of Congress don't have automatic dual citizenship with Israel  17.2.2019. Politifact. Viitattu 19.5.2022. (englanniksi)
14. ↑  Dual Nationality  2022. Bureau of Consular Affairs.  Arkistoitu 27.2.2021. Viitattu 5.6.2022. (englanniksi)
15. ↑  8 FAM 306.1 HONORARY CITIZENSHIP *fam.state.gov*. Viitattu 18.9.2023.